ส่วนที่ 1

ข้อมูลสรุป

1. สรุปลักษณะการประกอบธุรกิจ

ปตท.สผ. ประกอบธุรกิจหลักด้านการสำรวจ และผลิตปิโตรเลียม โดย ณ วันที่ 31 ธันวาคม 2550
ปตท.สผ. บริษัทย่อยและบริษัทร่วม มีโครงการด้านการสำรวจและผลิตปิโตรเลียมจำนวนทั้งสิ้น 39
โครงการ และด้านการลงทุน 4 โครงการ
ซึ่งเป็นโครงการตามธุรกิจหลักที่มีการผลิตเชิงพาณิชย์แล้วรวม 13 โครงการ
ดังมีรายละเอียดในส่วนที่ 2 ข้อ 2.2.1 และ 2.3

ปตท.สผ.
มีนโยบายจำหน่ายผลิตภัณฑ์จากแหล่งผลิตทั้งในและต่างประเทศให้แก่ตลาดในประเทศไทยเป็นหลัก
ปัจจุบันมีเพียงโครงการโอมาน 44 เท่านั้นที่จำหน่ายก๊าซธรรมชาติในตลาดต่างประเทศ ในปี 2550
ปตท.สผ. และบริษัทย่อยผลิตน้ำมันดิบ ก๊าซธรรมชาติ ก๊าซแอลพีจี และคอนเดนเสท รวมทั้งสิ้น
179,767 ล้านบาร์เรลเทียบเท่าน้ำมันดิบ เพิ่มขึ้นร้อยละ 6 จากปี 2549 คิดเป็นมูลค่า 90,764
ล้านบาท เพิ่มขึ้นร้อยละ 5 จากปี 2549

ในปี 2550 ปตท.สผ. ทำข้อตกลงซื้อขายก๊าซธรรมชาติเพิ่มขึ้น 2 โครงการ กับบริษัท ปตท. จำกัด
(มหาชน) ได้แก่ สัญญาซื้อขายก๊าซธรรมชาติจากโครงการยูโนแคล 3
เพื่อจำหน่ายก๊าซธรรมชาติภายหลังการหมดสัญญาซื้อขายปัจจุบัน
และสัญญาซื้อขายก๊าซธรรมชาติเพื่อเพิ่มอัตราการผลิตก๊าซธรรมชาติจากพื้นที่ทางตอนเหนือของโครงการอาทิตย์
นอกจากนี้ ในปีที่ผ่านมา ยังมีโครงการที่เริ่มผลิตและจำหน่ายปิโตรเลียม จำนวน 2 โครงการ คือ
ก๊าซธรรมชาติและคอนเดนเสทจากโครงการโอมาน 44
และก๊าซธรรมชาติที่เป็นผลพลอยได้จากการผลิตน้ำมันดิบที่แหล่งประดู่เฒ่า ในโครงการ เอส 1

ธุรกิจสำรวจและผลิตปิโตรเลียมในประเทศมีภาวะการแข่งขันไม่รุนแรง
ซึ่งเป็นผลมาจากลักษณะของตลาดและเงื่อนไขของสัญญาซื้อขายที่มักเป็นสัญญาระยะยาว
ทำให้ผลิตภัณฑ์มีตลาดรองรับที่แน่นอน
ขณะเดียวกันความต้องการภายในประเทศสูงกว่าอุปทานและยังมีแนวโน้มเติบโตต่อเนื่องตามการเติบโตของเศรษฐกิจของประเทศ
นอกจากนี้ผู้ผลิตภายในประเทศยังได้เปรียบด้านการแข่งขันกับน้ำมันดิบที่นำเข้าจากต่างประเทศในเรื่องการขนส่งและสิทธิประโยชน์ทางภาษี
เพื่อลดความเสี่ยงในการลงทุนในโครงการต่างประเทศ ปตท.สผ.
ได้ศึกษาช่องทางตลาดก่อนตัดสินใจลงทุน ตัวอย่างเช่น โครงการโอมาน 44
ซึ่งจำหน่ายก๊าซธรรมชาติตามสัญญาซื้อขายกับรัฐบาลรัฐสุลต่านโอมาน
และจำหน่ายน้ำมันดิบโอมานในรูปแบบสัญญาระยะสั้น ทั้งนี้
ประเทศไทยเป็นตลาดสำคัญของน้ำมันดิบโอมาน
เนื่องจากโรงกลั่นในประเทศยังต้องการในปริมาณสูงขึ้นอย่างต่อเนื่อง

2. สรุปความเสี่ยงที่สำคัญ

ปัจจัยเสี่ยงที่มีผลกระทบต่อการดำเนินธุรกิจสำรวจและผลิตปิโตรเลียมของ ปตท.สผ.
แบ่งเป็นสองประเภท คือปัจจัยเสี่ยงที่เกิดจากปัจจัยภายใน และ ปัจจัยเสี่ยงที่เกิดจากปัจจัยภายนอก

ปัจจัยเสี่ยงที่เกิดจากปัจจัยภายในได้แก่ ความเสี่ยงในการลงทุนในโครงการใหม่
ความเสี่ยงในการสำรวจ ความเสี่ยงในการพัฒนาโครงการ ความเสี่ยงในการผลิต
ความเสี่ยงในด้านการตลาดและการจำหน่ายปิโตรเลียม
ความเสี่ยงในด้านขีดความสามารถขององค์กร ความเสี่ยงในด้านความปลอดภัย ความมั่นคง สุขภาพ
และสิ่งแวดล้อม

ปัจจัยเสี่ยงที่เกิดจากปัจจัยภายนอกได้แก่ ความเสี่ยงในด้านการเมืองในประเทศที่เข้าไปลงทุน
ความเสี่ยงในด้านกฎหมายและข้อกำหนด ความเสี่ยงทางด้านราคาน้ำมันและผลิตภัณฑ์ปิโตรเลียม
ความเสี่ยงจากความผันผวนของอัตราแลกเปลี่ยน ความเสี่ยงจากการเปลี่ยนแปลงของอัตราดอกเบี้ย

ปตท.สผ.มีการบริหารจัดการปัจจัยเสี่ยงเหล่านี้อย่างมีระบบ มีการวิเคราะห์แนวโน้ม
กำหนดและบ่งชี้ความเสี่ยง
มีการบริหารจัดการเพื่อป้องกันหรือลดระดับความเสี่ยงให้อยู่ในระดับที่ยอมรับได้และมีการติดตามผลอย่างใกล้ชิดดังมีรายละเอียดในส่วนที่
2 ข้อ 1

3.  สรุปโครงสร้างกลุ่มบริษัท

ปตท.สผ. มีนโยบายในการจัดโครงสร้างการดำเนินงานของบริษัทในกลุ่มของ ปตท.สผ.
ให้เกิดประสิทธิภาพสูงสุดทั้งในด้านการจัดสรรทรัพยากรและการบริหารงาน
รวมทั้งเสริมสร้างความแข็งแกร่งในการดำเนินธุรกิจตามแผนกลยุทธ์ระยะยาว
และสอดคล้องกับการบริหารองค์กรตามหลักบรรษัทภิบาลด้วย โดย ณ วันที่ 31 ธันวาคม 2550
ปตท.สผ. มีการลงทุนในบริษัททั้งสิ้น 33 บริษัท แบ่งเป็นบริษัทย่อย 27 บริษัท และบริษัทร่วม 6
บริษัท ดังมีรายละเอียดในส่วนที่ 2 ข้อ 2.2.3 และ 5.2

4.  รายการระหว่างกัน

4.1 รายการธุรกิจปกติ

(1) มีการขายปิโตรเลียมที่ผลิตได้ ให้กับ ปตท. คิดเป็นจำนวนเงิน 77,290 ล้านบาท

(2) ข้อตกลงกับ ปตท. เรื่องค่าใช้จ่ายที่เกิดขึ้นเนื่องจากเลื่อนการติดตั้ง Medium Compressor
Project ของโครงการยาดานา โดย ปตท.สผ.ต้องรับภาระตามสัดส่วนการร่วมทุน ประมาณ
1.25 ล้านเหรียญสหรัฐฯ

4.2 รายการเช่าหรือให้เช่าอสังหาริมทรัพย์

(1) มีรายได้จากการให้เช่าพื้นที่อาคารกับ ปตท. และบริษัทอะโรเมติกส์ (ประเทศไทย) จำกัด
(มหาชน)^(*) คิดเป็นจำนวนเงิน 18.66 ล้านบาท และ 2.72 ล้านบาท ตามลำดับ

^(*)บริษัท อะโรเมติกส์ (ประเทศไทย) จำกัด (มหาชน) (ATC) และ บริษัท
โรงกลั่นน้ำมันระยอง จำกัด (มหาชน) (RRC) ได้ควบรวมกิจการ ทำให้เกิดบริษัทชื่อ บริษัท ปตท.
อะโรเมติกส์และการกลั่น จำกัด (มหาชน)

(2) มีค่าใช้จ่ายจากการเช่าที่ดินจาก ปตท. จำนวน 2 ไร่ 2 งาน 86 ตารางวา
คิดเป็นจำนวนเงิน 5.49 ล้านบาท

4.3 รายการที่เกี่ยวกับสินทรัพย์หรือบริการ

มีค่าใช้จ่ายในการว่าจ้าง บริษัท พีทีที ไอซีที โซลูชั่นส์ จำกัด
เพื่อให้บริการด้านเทคโนโลยีสารสนเทศและการสื่อสาร คิดเป็นจำนวนเงิน 105.54 ล้านบาท

ทั้งนี้ สำหรับรายละเอียดของรายการระหว่างกันมีบรรยายในส่วนที่ 2 ข้อ 11

5.  สรุปฐานะการเงินและผลการดำเนินงาน

1.  ฐานะการเงิน

สำหรับฐานะการเงินของ ปตท.สผ.และบริษัทย่อย ณ วันที่ 31 ธันวาคม 2550 ปตท.สผ.
และบริษัทย่อยมีสินทรัพย์รวมทั้งสิ้น 190,039 ล้านบาท เพิ่มจากสิ้นปีก่อนจำนวน 32,226
ล้านบาทหรือร้อยละ 20
สาเหตุหลักเนื่องจากการลงทุนที่เพิ่มขึ้นของสินทรัพย์เพื่อการผลิตของโครงการอาทิตย์,
โครงการโอมาน 44, โครงการเอส 1, โครงการไพลิน,โครงการในประเทศเวียดนาม,
โครงการพื้นที่พัฒนาร่วมไทย-มาเลเซีย-บี 17 และ โครงการพม่าเอ็ม 7 และเอ็ม 9
รวมทั้งเงินสดและรายการเทียบเท่าเงินสดที่เพิ่มขึ้นจากการออกหุ้นกู้ในระหว่างปี
ซึ่งบริษัทได้นำไปลงทุนในตราสารทางการเงินระยะสั้นที่มีความเสี่ยงต่ำ เช่น ตั๋วเงินคลัง
ตั๋วสัญญาใช้เงิน พันธบัตรรัฐบาลสหรัฐฯ และบัญชีเงินฝากกับธนาคารพาณิชย์
โดยคำนึงถึงความมั่นคงและการรักษาสภาพคล่องเป็นหลัก

ปตท.สผ. และบริษัทย่อยมีหนี้สินรวม 83,252 ล้านบาท เพิ่มขึ้นจากสิ้นปีก่อน 13,964 ล้านบาท
ส่วนใหญ่เป็นผลสุทธิจากการออกหุ้นกู้เงินบาทและการจ่ายชำระคืนหุ้นกู้ที่เป็นเงินตราต่างประเทศสุทธิจำนวน
9,293 ล้านบาท มีผลให้โครงสร้างหนี้สินของบริษัท (Debt Profile) ซึ่งมีหนี้ทั้งหมดจำนวน
18,500 ล้านบาท เปลี่ยนจากเดิมที่ใช้อัตราดอกเบี้ยคงที่ทั้งหมด เป็นร้อยละ 70
ใช้อัตราดอกเบี้ยคงที่และร้อยละ 30 ใช้อัตราดอกเบี้ยลอยตัว

ปตท.สผ. และบริษัทย่อยมีส่วนของผู้ถือหุ้นรวมทั้งสิ้น 106,787 ล้านบาท เพิ่มขึ้นจากสิ้นปีก่อน
18,262 ล้านบาทหรือร้อยละ 21

2.  ผลการดำเนินงาน

ปตท.สผ. และบริษัทย่อยมีกำไรสุทธิสำหรับปีนี้ รวม 28,455 ล้านบาท
คิดเป็นกำไรสุทธิต่อหุ้นปรับลด 8.63 บาท มีผลกำไรสุทธิเพิ่มขึ้น 408 ล้านบาทหรือร้อยละ 1
เมื่อเปรียบเทียบกับกำไรสุทธิปีก่อน จำนวน 28,047 ล้านบาท คิดเป็นกำไรสุทธิต่อหุ้น 8.53 บาท
ปตท.สผ. และบริษัทย่อยมีอัตราผลตอบแทนต่อผู้ถือหุ้น (Return on shareholders’ equity)
สำหรับปีนี้อยู่ที่ร้อยละ 29

สำหรับปีนี้ ปตท.สผ. และบริษัทย่อยมีรายได้รวมทั้งสิ้น 96,773 ล้านบาท เมื่อเทียบกับปีก่อนจำนวน
91,723 ล้านบาท เพิ่มขึ้น 5,050 ล้านบาทหรือร้อยละ 6
ซึ่งส่วนใหญ่เป็นผลจากรายได้จากการขายที่เพิ่มขึ้น 4,425 ล้านบาท
เนื่องจากราคาขายผลิตภัณฑ์เฉลี่ยสำหรับปีนี้เพิ่มขึ้นเป็น 39.78
เหรียญสหรัฐต่อบาร์เรลเทียบเท่าน้ำมันดิบ ตามราคาน้ำมันโลกที่ปรับตัวสูงขึ้น
เปรียบเทียบกับราคาขายผลิตภัณฑ์เฉลี่ยสำหรับปีก่อนที่ 36.52
เหรียญสหรัฐต่อบาร์เรลเทียบเท่าน้ำมันดิบ
อย่างไรก็ตามอัตราแลกเปลี่ยนในการขายเฉลี่ยสำหรับปีนี้ลดลงเป็น 34.77
บาทต่อเหรียญสหรัฐเมื่อเปรียบเทียบกับปีก่อนที่ 38.24 บาทต่อเหรียญสหรัฐ
ตามค่าเงินบาทที่แข็งค่าขึ้น และปริมาณการขายผลิตภัณฑ์สำหรับปีนี้เพิ่มขึ้นเป็น 179,767
บาร์เรลเทียบเท่าน้ำมันดิบต่อวันเมื่อเปรียบเทียบกับปริมาณการขายของปีก่อนที่ 169,348
บาร์เรลเทียบเท่าน้ำมันดิบต่อวัน
โดยปริมาณขายที่เพิ่มขึ้นส่วนใหญ่จากการขายผลิตภัณฑ์ปิโตรเลียมของโครงการโอมาน44 และ
โครงการภูฮ่อม (เริ่มผลิตตั้งแต่ปลายปี 2549) รวมทั้งการขายน้ำมันดิบจากโครงการเอส1
และการขายก๊าซธรรมชาติจากโครงการไพลินและโครงการยาดานา
ในขณะที่ปริมาณการขายผลิตภัณฑ์ปิโตรเลียมของโครงการบี 8/32 และ 9เอ ลดลง

ปตท.สผ. และบริษัทย่อย มีค่าใช้จ่ายสำหรับปีนี้รวมทั้งสิ้น 44,489 ล้านบาท เพิ่มขึ้น 3,552
ล้านบาท หรือร้อยละ 9 เมื่อเทียบกับปีก่อนจำนวน 40,937 ล้านบาท

ทั้งนี้ สำหรับรายละเอียดของฐานะการเงินและผลการดำเนินงานมีบรรยายในส่วนที่ 2 ข้อ 12

3.  ข้อเท็จจริงอื่นใดที่มีนัยสำคัญต่อการดำเนินธุรกิจ
    และอาจกระทบต่อประโยชน์ของผู้ถือหุ้นอย่างมีนัยสำคัญ

ไม่มี

4.  สรุปหลักทรัพย์ของ ปตท.สผ.

ปตท.สผ. มีทุนจดทะเบียน 3,322 ล้านบาท ประกอบด้วยหุ้นสามัญ 3,322 ล้านหุ้น มูลค่าหุ้นละ 1
บาท โดยเป็นทุนจดทะเบียนที่ชำระแล้ว 3,297.42 ล้านบาท ซึ่งเพิ่มขึ้นจากปี 2549 11.42
ล้านบาท
จากการใช้สิทธิของใบสำคัญแสดงสิทธิที่จะซื้อหุ้นสามัญตามโครงการให้พนักงานมีส่วนร่วมเป็นเจ้าของบริษัท
(Employees Stock Ownership Plan หรือ ESOP) ปี 2545 – 2549

ที่ประชุมสามัญผู้ถือหุ้นได้อนุมัติให้ออกและเสนอขายใบสำคัญแสดงสิทธิฯ ให้แก่ กรรมการ (เฉพาะ
ESOP ของปี 2545) ผู้บริหาร และพนักงาน เป็นจำนวน 12,400,000 หน่วย โดย ณ สิ้นปี 2550
มีจำนวนผู้ใช้สิทธิในใบสำคัญแสดงสิทธิฯ รวม 7,484,060 หน่วย

จากการายงานข้อมูลการออกใบแสดงสิทธิในผลประโยชน์ที่เกิดจากหลักทรัพย์อ้างอิง (Non-Voting
Depository Receipt, NVDR) ในเว็บไซต์ของตลาดหลักทรัพย์แห่งประเทศไทย พบว่า ณ วันที่
29 มกราคม 2551 หุ้นสามัญของบริษัทที่ออกเป็น NVDR มีจำนวน 40,376,732 หรือคิดเป็นร้อยละ
1.22 ของจำนวนหุ้นที่ชำระเต็มมูลค่าแล้ว 3,297,420,300 หุ้น โดยจำนวนหุ้นสามัญที่อยู่ใน NDVR
ไม่สามารถใช้สิทธิออกเสียงในที่ประชุมผู้ถือหุ้น
ยกเว้นกรณีการใช้สิทธิออกเสียงเพื่อลงมติเกี่ยวกับการเพิกถอนหุ้นออกจากการเป็นหลักทรัพย์จดทะเบียนในตลาดหลักทรัพย์ฯ

ในปี พ.ศ. 2550 ปตท.สผ.ได้ออกและเสนอขายหุ้นกู้สกุลเงินบาทเพิ่มเติม โดยในเดือน กุมภาพันธ์
2550 ปตท.สผ. ได้ออกและเสนอขายหุ้นกู้ไม่มีหลักประกันไม่ด้อยสิทธิจำนวน 3,500 ล้านบาท อายุ
3 ปี กำหนดไถ่ถอนปี 2553 และในเดือนมิถุนายน 2550 ปตท.สผ.
ได้ออกและเสนอขายหุ้นกู้ไม่มีหลักประกันไม่ด้อยสิทธิ ทั้งหมด 3 ชุด รวม 12,500 ล้านบาท
ซึ่งได้รับเลือกเป็น The Best Thailand Deal 2007 จากนิตยสาร Finance Asia
เนื่องจากเป็นหุ้นกู้เงินบาทออกโดยบริษัทไทยที่มีวงเงินการออกและเสนอขายสูงสุด ในปี 2550 และ
หุ้นกู้อายุ 15 ปี (15NC5) เป็นหุ้นกู้ตัวแรกของประเทศไทยที่มีการเสนอขายโดยมี Call Option
ในปีที่ 5 ให้ปตท.สผ. มีสิทธิในการไถ่ถอนก่อนครบกำหนด

ทั้งนี้ สำหรับรายละเอียดของหลักทรัพย์ของ ปตท.สผ. มีบรรยายในในส่วนที่ 2 ข้อ 8

(ผู้ลงทุนควรอ่านรายละเอียดของข้อมูลในส่วนที่ 2 ก่อนตัดสินใจลงทุนในหลักทรัพย์)